****

**V Bratislave sa otvára nová špecializovaná neurorehabilitačná nemocnica SANOM**

Tlačová správa

6. septembra 2021, Bratislava

Veľký krok vpred v oblasti neurorehabilitácie v týchto dňoch na Slovensku znamená otvorenie novej **špecializovanej nemocnice v odbore FBLR (fyziatria, balneológia a liečebná rehabilitácia) SANOM**, jedinečnej svojím zameraním a  najmodernejším prístrojovým vybavením na našom teritóriu.

Zakladateľom novej špecializovanej FBLR nemocnice SANOM sú prestížne **Sanatoria Klimkovice** <https://www.sanatoria-klimkovice.cz/>, v Českej republike, ktoré majú v tejto oblasti dlhoročné skúsenosti a špičkovú neurorehabilitáciu poskytujú aj slovenským pacientom.

*„Za našimi špecializovanými neurorehabilitačnými metódami začalo do Sanatorií Klimkovice postupne prichádzať čoraz viac pacientov zo Slovenska, preto vznikla pred niekoľkými rokmi myšlienka vybudovať špecializovanú FBLR nemocnicu v Bratislave, s cieľom riešiť dlhodobý deficit možností následnej lôžkovej neurorehabilitácie na Slovensku a stretla sa s veľkou podporou odbornej verejnosti SR“*, uviedol konateľ Sanatorií Klimkovice Ing. Jozef Dejčík.

Neurorehabilitačná nemocnica SANOM bude v úzkej  spolupráci so Sanatoriami Klimkovice a odborníkmi v oblasti neurorehabilitácie na Slovensku poskytovať komplexný, multiodborový jedinečný systém rehabilitácie pacientov, ktorého základnou úlohou je čo najviac zmierňovať priame i nepriame dôsledky poškodenia mozgu po cievnej mozgovej príhode, traumatickom poškodení mozgu, stavoch po operáciách chrbtice, polyneuropatiách, ochorení roztrúsenej sklerózy a ďalších neurologických vrodených či získaných ochoreniach mozgu.

*„S tímom lekárov, fyzioterapeutov, ergoterapeutov, psychológov, logopédov, či špecialistov na poruchy zraku bude našim cieľom výrazne zlepšiť fyzickú, zmyslovú, intelektovú, psychickú a sociálnu úroveň takýchto pacientov, čím im pomôžeme získať čo najväčšiu nezávislosť a návrat do života s minimalizáciou získaných deficitov“,* objasnila riaditeľka nemocnice SANOM Jana Šusteková.

Nemocnica SANOM je obkolesená zeleňou s výhľadom na Karpaty, nakoľko prostredie pri dlhodobej hospitalizácii s náročnou rehabilitáciou je pre pacienta a jeho psychickú pohodu mimoriadne dôležité.

Kultivácia schátraného areálu zároveň pomohla skvalitniť verejný priestor príjemného mestského parku v centre Bratislavy. V hlavnej budove sa podarilo zachovať a zrekonštruovať pôvodne rozsiahle jedinečné štukatérske maľby, nachádzajúce sa vo vstupných priestoroch nemocnice.

Rekonštrukcia pôvodných objektov na moderné, nadštandardné a kompletne bezbariérové pracovisko, vrátane najmodernejšieho robotického rehabilitačného vybavenia predstavuje celkovú investíciu 9 miliónov eur.

Nemocnica SANOM má kapacitu 110 lôžok, jedno – a dvojlôžkové izby sú vybavené klimatizáciou, internetom, TV a bezbariérovou kúpeľňou. Niekoľko rodinných apartmánov poskytuje možnosť prítomnosti rodinného príbuzného počas hospitalizácie pacienta.

Nová nemocnica vychádza v ústrety požiadavkám slovenských zdravotných poisťovní Všeobecná zdravotná poisťovňa, Dôvera a Union, s ktorými aktuálne prebiehajú rokovania o uzatvorení Zmluvy o poskytovaní rehabilitačnej starostlivosti ich klientom v rámci verejného zdravotného poistenia.

**Slávnostné otvorenie** novej nemocnice SANOM bude

**v utorok 7. septembra o 10.00 na Nobelovej ulici 18 v Bratislave**

pod záštitou **ministra zdravotníctva Slovenskej republiky Vladimíra Lengvarského** a za prítomnosti najvyšších predstaviteľov slovenských zdravotných poisťovní, veľkých nemocníc a ďalších oficiálnych hostí, hlavne z oblasti FBLR a neurológie.

Pre odbornú verejnosť, najmä pre primárov, lekárov a zdravotné sestry prioritne z odboru FBLR, neurológie, neurochirurgie, traumatológie a ortopédie pripravuje nemocnica SANOM

**vo štvrtok 9. septembra o 13.00** **Deň otvorených dverí** .

**Viac informácií na:**

[www.sanom.sk](http://www.sanom.sk)

<https://www.facebook.com/sanombratislava/>

**Kontakt:**

PhDr. Dagmar Krepopová

[dagmar.krepopova@sanom.sk](mailto:dagmar.krepopova@sanom.sk)

0905 248 932